《颜鲁公祠》
宋代·胡舜举

立庙本来皆可纪，凛然英烈殆天启。
年垂八十官太师，平生所欠惟死尔。
分甘一死鸿毛轻，举世俗子何用嗔。
谁知我公本不死，眉间生气犹峥嵘。
堂堂十老皆人杰，逢辰遇合稷与契。
俨然玉立配我公，忠义文章两奇绝。
我来摩挲读丰碑，扛鼎笔力犹精奇。
定应神仙常护持，劲直千载垂良规。

作者简介：宋徽州绩溪人，字汝士。胡舜陟弟。高宗建炎二年进士。绍兴中知建昌军，宽以恤民。有《盱江志》。